|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь  29.06.2023 № 181 |

Вучэбная праграма

па вучэбным прадмеце «Беларуская мова» для VІ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай і рускай мовамі навучання і выхавання

ГЛАВА 1

Агульныя палажэнні

1. Вучэбная праграма па вучэбным прадмеце «Беларуская мова» (далей – вучэбная праграма) прызначана для вывучэння вучэбнага прадмета «Беларуская мова» ў V–ІХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана: у V–VІ класах на 105 гадзін (3 гадзіны на тыдзень), VІІ–VІІІ класах на 70 гадзін (2 гадзіны на тыдзень), ІХ класе – на 68 гадзін (2 гадзіны на тыдзень).

3. Мэта навучання беларускай мове – фарміраванне ў вучняў сістэмы ведаў пра мову і маўленне, навыкаў выкарыстання беларускай мовы ва ўсіх відах маўленчай дзейнасці (чытанне, слуханне, гаварэнне, пісьмо); развіццё камунікатыўнай, духоўна-маральнай, грамадзянскай і мастацка-эстэтычнай культуры вучняў.

4. Задачы:

моўнае і маўленчае развіццё вучняў на аснове засваення ведаў аб сістэме беларускай мовы на ўсіх яе ўзроўнях (фанетычным, лексічным, граматычным); валоданне нормамі беларускай літаратурнай мовы (арфаэпічнымі, акцэнталагічнымі, лексічнымі, фразеалагічнымі, словаўтваральнымі, марфалагічнымі, сінтаксічнымі, арфаграфічнымі і пунктуацыйнымі), правіламі функцыянавання моўных сродкаў у маўленні, развіццё ўменняў карыстацца мовай у розных відах маўленчай дзейнасці;

фарміраванне і развіццё камунікатыўных уменняў ствараць самастойныя выказванні розных тыпаў, стыляў і жанраў маўлення ў вуснай і пісьмовай формах на прапанаваную і самастойна выбраную тэму на аснове авалодання маўленчай тэорыяй і культурай маўлення, спосабамі перадачы думкі ў вуснай і пісьмовай формах;

фарміраванне маўленчай культуры вучняў на аснове засваення мовы як формы выражэння нацыянальнай культуры, узаемасувязі мовы і гісторыі народа, нацыянальна-культурнай спецыфікі беларускай мовы; развіццё здольнасці карыстацца культуралагічнымі звесткамі для забеспячэння паўнавартаснай камунікацыі;

фарміраванне сродкамі беларускай мовы сістэмы агульначалавечых і нацыянальных ідэалаў, традыцый, звычаяў, каштоўнасцей беларускага народа, норм, якія рэгулююць паводзіны асобы ў грамадстве.

5. На вучэбных занятках рэкамендуецца выкарыстоўваць разнастайныя метады навучання і выхавання: гутарку, самастойную работу, наглядныя метады, выкананне практыкаванняў, практычных работ і іншыя метады. З мэтай актывізацыі пазнавальнай дзейнасці вучняў выкарыстоўваюцца метады праблемнага навучання, інтэрактыўныя, эўрыстычныя, гульнявыя метады, дыскусіі, метад праектаў і іншыя метады.

Мэтазгодна спалучаць франтальныя, групавыя, парныя і індывідуальныя формы навучання, выкарыстоўваць такія віды ўрокаў, як урок-даследаванне, урок-практыкум, урок-экскурсія, урок-гульня, інтэграваны ўрок і іншыя віды ўрокаў.

Выбар форм і метадаў навучання і выхавання вызначаецца педагагічным работнікам самастойна на аснове мэт і задач вывучэння пэўнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Работа па развіцці маўлення арганізуецца на кожным уроку, пры вывучэнні ўсіх раздзелаў і тэм курса беларускай мовы. Вучэбная праграма прадугледжвае гадзіны толькі на  пісьмовыя кантрольныя і навучальныя работы, на напісанне якіх адводзіцца асобны ўрок (асобныя ўрокі).

Прыкладныя віды дзейнасці, якія мэтазгодна выкарыстоўваць на вучэбных занятках па беларускай мове:

чытанне тэкстаў, вызначэнне асноўных прымет тэксту (тэматычнае адзінства, разгорнутасць, паслядоўнасць, звязнасць, завершанасць); выяўленне спосабу і сродкаў сувязі сказаў і частак тэксту;

чытанне і аналіз тэкстаў розных стыляў, абгрунтаванне выбару моўных сродкаў у іх; выяўленне ў тэкстах вывучаных моўных адзінак, вызначэнне іх сэнсава-граматычнай і стылістычнай ролі ў тэкстах;

выкананне розных відаў навучальных і кантрольных работ (дыктантаў, пераказаў, перакладаў, сачыненняў, тэставых работ і іншых відаў);

складанне вучэбных паведамленняў на аснове матэрыялаў вучэбнага дапаможніка (табліц, схем, алгарытмаў), складанне плана тэксту, тэзісаў, канспекта; самастойнае складанне табліц, схем, алгарытмаў, апорных канспектаў для абагульнення і сістэматызацыі вывучанага матэрыялу (пад кіраўніцтвам педагагічнага работніка); удзел у дыспуце на маральна-этычную тэму;

напісанне самастойных тэкстаў пэўнага стылю і жанру, тэкстаў на адну тэму ў розных стылях;

рэдагаванне тэкстаў розных стыляў, знаходжанне і выпраўленне маўленчых недахопаў, арфаграфічных, пунктуацыйных і граматычных памылак.

6. Да прадметных вынікаў вучэбнага прадмета «Беларуская мова» адносяцца моўная, маўленчая, камунікатыўная, лінгвакультуралагічная і сацыякультурная кампетэнцыі.

Моўная кампетэнцыя – валоданне ведамі аб сістэме мовы на ўсіх яе ўзроўнях (фанетычным, лексічным, граматычным), правіламі функцыянавання моўных сродкаў у маўленні; нормамі літаратурнай мовы.

Маўленчая кампетэнцыя – валоданне спосабамі перадачы думкі сродкамі мовы ў вуснай і пісьмовай формах, уменнямі карыстацца мовай у розных відах маўленчай дзейнасці.

Камунікатыўная кампетэнцыя – валоданне вучнямі культурай маўлення, правіламі маўленчых зносін і рознымі відамі маўленчай дзейнасці; сфарміраванасць уменняў ствараць самастойныя вусныя і пісьмовыя выказванні розных тыпаў, стыляў і жанраў у адпаведнасці з мэтамі і задачамі зносін.

Лінгвакультуралагічная кампетэнцыя – усведамленне вучнямі мовы як феномена культуры, у якім знайшлі адбітак яе праяўленні, засваенне нацыянальна маркіраваных адзінак беларускай мовы, развіццё здольнасці адэкватна ўжываць іх у маўленні, авалоданне мовай як сістэмай захавання і перадачы каштоўнасцей культуры.

Сацыякультурная кампетэнцыя ***–*** засваенне сацыяльных норм маўленчых паводзін, культурных каштоўнасцей беларускага народа і агульначалавечых каштоўнасцей, ідэалаў, традыцый, звычаяў, якія рэгулююць узаемадзеянне і паводзіны людзей у грамадстве, фарміраванне здольнасці карыстацца культуразнаўчымі звесткамі ў працэсе маўленчых зносін, развіццё сродкамі мовы інтэлектуальнай, камунікатыўнай, духоўна-маральнай, грамадзянскай культуры вучняў.

Да метапрадметных вынікаў асваення зместу вучэбнага прадмета «Беларуская мова» адносяцца гатоўнасць вучня да вучэбна-пазнавальнай дзейнасці, засваенне ўніверсальных вучэбных дзеянняў і міжпрадметных паняццяў, у тым ліку:

ажыццяўленне прыёмаў разумовай дзейнасці на адпаведным узроставым асаблівасцям узроўні: уменне аналізаваць і сінтэзаваць, аперыраваць паняццямі, рабіць абагульненні, устанаўліваць аналогіі і прычынна-выніковыя сувязі, класіфікаваць, рабіць вывады і падагульненні;

здольнасць пісьменна і аргументавана выкладаць свае думкі ў вуснай і пісьмовай форме; адстойваць і абгрунтоўваць свой пункт гледжання;

уменне свядома выкарыстоўваць маўленчыя сродкі для ажыццяўлення камунікацыі; наяўнасць сфарміраваных навыкаў усвядомленага чытання тэкстаў розных стыляў і жанраў;

уменне выкарыстоўваць розныя крыніцы інфармацыі з вучэбна-пазнавальнымі мэтамі, працаваць з тэкставай і графічнай інфармацыяй, вылучаць галоўнае; рацыянальна і бяспечна выкарыстоўваць інфармацыйныя камунікацыйныя тэхналогіі пры рашэнні рознага роду задач; крытычна ацэньваць і інтэрпрэтаваць інфармацыю, якая змяшчаецца ў розных крыніцах;

праяўленне цікавасці да вучэбна-даследчай і праектнай дзейнасці, здольнасць і гатоўнасць да самастойнай творчай дзейнасці.

Да асобасных адукацыйных вынікаў належаць: валоданне беларускай мовай як сродкам пазнання свету, далучэння да культуры як сістэмы каштоўнасцей і норм паводзін; валоданне пачуццём патрыятызму, грамадзянскасці, захаванне нацыянальнай ідэнтычнасці ў полікультурным соцыуме; дэманстрацыя ўстойлівай цікавасці да самастойнай дзейнасці, самапазнання, самаразвіцця; здольнасць да супрацоўніцтва і камунікацыі ў розных сітуацыях і ўмовах маўленчых зносін.

ГЛАВА 2

ЗМЕСТ ВУЧЭБНАГА ПРАДМЕТА. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

VІ клас

(105 гадзін на год, 3 гадзіны на тыдзень;

з іх 16 гадзін – на кантрольныя і навучальныя пісьмовыя работы,

на напісанне якіх адводзяцца асобныя ўрокі; 2 гадзіны рэзервовыя)

Беларуская мова – нацыянальная мова беларускага народа

(1 гадзіна)

 Беларуская мова як адлюстраванне нацыянальнага бачання свету. Літаратурная мова і народныя гаворкі.

Віды дзейнасці: чытанне тэкстаў, адказы на пытанні, пераказ тэкстаў на тэму «Беларуская мова – нацыянальная мова беларускага народа».

Асноўныя патрабаванні да вынікаў вучэбнай дзейнасці вучняў

Мець уяўленне:

пра асаблівасці літаратурнай і дыялектнай форм мовы.

Умець:

адрозніваць літаратурную мову ад народных гаворак; пераказваць прачытаныя тэксты на тэму «Беларуская мова – нацыянальная мова беларускага народа», ствараць уласныя выказванні пра самабытнасць беларускай мовы.

Валодаць:

нормамі беларускай літаратурнай мовы пры стварэнні ўласных выказванняў.

Тэкст

(2 гадзіны)

 Тэкст і яго асноўныя прыметы: тэматычнае адзінства, разгорнутасць, паслядоўнасць, звязнасць (спосабы і сродкі сувязі), завершанасць (паглыбленне). Падтэмы тэксту. Ключавыя (апорныя) словы і сказы ў тэксце.

Паглыбленне паняцця пра апавяданне, апісанне і разважанне.

Віды дзейнасці: чытанне тэкстаў-апавяданняў, тэкстаў-апісанняў і тэкстаў-разважанняў, асэнсаванне асаблівасцей разгортвання думкі ў іх; вызначэнне тыпаў маўлення, выяўленне кампазіцыйных асаблівасцей тэкстаў розных тыпаў.

Асноўныя патрабаванні да вынікаў вучэбнай дзейнасці вучняў

Ведаць:

прыметы тэксту, тыпы маўлення (апавяданне, апісанне, разважанне).

Умець:

вызначаць прыметы тэксту, тэму і асноўную думку тэксту, даваць яму загаловак; дзяліць на лагічныя часткі, вызначаць апорныя словы і сказы; вызначаць тып тэксту і складаць яго кампазіцыйную схему; выяўляць кампазіцыйныя асаблівасці тэкстаў розных тыпаў маўлення; адрозніваць тэксты-апавяданні, тэксты-апісанні і тэксты-разважанні; пераказваць прачытаныя тэксты-апавяданні, тэксты-апісанні і тэксты-разважанні, ствараць уласныя тэксты розных тыпаў маўлення.

Валодаць:

нормамі беларускай літаратурнай мовы пры стварэнні ўласных выказванняў розных тыпаў маўлення.

Паўтарэнне вывучанага ў V класе

(3 гадзіны)

 Словазлучэнне і сказ. Знакі прыпынку ў простых і складаных сказах.

Гукі беларускай мовы, іх вымаўленне і абазначэнне на пісьме.

Слова, яго лексічнае значэнне.

Віды дзейнасці: вызначэнне ў сказах граматычных асноў, словазлучэнняў; складанне і інтанаванне розных тыпаў сказаў, стварэнне з імі ўласных выказванняў; чытанне тэкстаў мастацкага стылю, вызначэнне іх мэтанакіраванасці, жанру і асаблівасцей будовы; запіс слоў і сказаў пад дыктоўку; вызначэнне ў тэкстах адназначных і мнагазначных слоў, слоў з прамым і пераносным значэннем, тлумачэнне іх значэння; адрозненне сінонімаў, антонімаў, правільнае іх ужыванне ў маўленні.

Асноўныя патрабаванні да вынікаў вучэбнай дзейнасці вучняў

Ведаць:

будову словазлучэння і сказа; правілы пастаноўкі знакаў прыпынку ў простых і складаных сказах; фанетычную сістэму беларускай мовы, суадносіны паміж гукамі і літарамі; прыметы адназначных і мнагазначных слоў, сінонімаў, антонімаў, амонімаў.

Умець:

абгрунтоўваць пастаноўку знакаў прыпынку ў сказах; тлумачыць лексічнае значэнне слоў, адрозніваць словы і іх формы; вызначаць у тэкстах адназначныя і мнагазначныя словы, словы з прамым і пераносным значэннем, тлумачыць іх значэнне; адрозніваць сінонімы, антонімы, правільна іх ужываць у маўленні; правільна перадаваць гукі пры чытанні і на пісьме; карыстацца рознымі відамі слоўнікаў; ствараць уласныя выказванні з выкарыстаннем адназначных і мнагазначных слоў, слоў з прамым і пераносным значэннем, сінонімаў, антонімаў, амонімаў.

Валодаць:

нормамі беларускай літаратурнай мовы пры стварэнні ўласных выказванняў.

Стылі маўлення

(3 гадзіны)

 Маўленчая сітуацыя і яе прыметы. Стылі маўлення (паўтарэнне).

Афіцыйны стыль маўлення, яго жанры, сфера выкарыстання.

Публіцыстычны стыль, яго жанры, сфера выкарыстання.

Віды дзейнасці: чытанне і аналіз тэкстаў афіцыйнага і публіцыстычнага стыляў; напісанне афіцыйных папер (адрас на канверце, аб’ява аб занятках гуртка, правядзенні сходу); падрыхтоўка вусных і пісьмовых віншаванняў; напісанне лістоў.

Асноўныя патрабаванні да вынікаў вучэбнай дзейнасці вучняў

Ведаць:

прыметы маўленчай сітуацыі, характэрныя прыметы афіцыйнага і публіцыстычнага стыляў.

Умець:

выяўляць у тэкстах прыметы афіцыйнага і публіцыстычнага стыляў; абгрунтоўваць прыналежнасць тэксту да пэўнага стылю маўлення; пісаць афіцыйныя паперы (адрас на канверце, аб’ява аб занятках гуртка, правядзенні сходу), лісты; рыхтаваць вусныя і пісьмовыя віншаванні.

Валодаць:

нормамі беларускай літаратурнай мовы пры напісанні афіцыйных папер, лістоў, падрыхтоўцы вусных і пісьмовых віншаванняў.

ГРАМАТЫКА

Склад слова. Словаўтварэнне i арфаграфія

(18 гадзін, з іх 2 гадзіны – на кантрольную пісьмовую работу)

 Марфемная будова слова. Аснова і канчатак. Нулявы канчатак. Корань слова (паўтарэнне). Аднакаранёвыя словы і формы аднаго і таго слова. Прыстаўка і суфікс як значымыя часткі слова.

Чаргаванне зычных і галосных у аснове.

Правапіс прыставак, якія заканчваюцца на зычны (паўтарэнне). Правапіс і, й, ы пасля прыставак.

Утварэнне слоў. Утваральная аснова (азнаямленне). Спосабы ўтварэння слоў: прыставачны, суфіксальны, прыставачна-суфіксальны; складанне слоў і асноў.

Утварэнне і правапіс складаных слоў. Складанаскарочаныя словы (азнаямленне).

Кантрольны падрабязны пераказ апавядальнага тэксту.

Віды дзейнасці: чытанне тэкстаў, выяўленне ў іх аднакаранёвых слоў і форм аднаго і таго слова, вызначэнне сэнсавай ролі марфем; групоўка слоў па значэнні кораня, суфікса, прыстаўкі; запіс слоў з графічным абазначэннем марфем; тлумачэнне спосабу ўтварэння слоў, падбор аднакаранёвых слоў, складанне з імі сказаў і тэкстаў; разбор слоў па саставе; праца з марфемным і словаўтваральным слоўнікамі; пераклад тэкстаў з рускай мовы на беларускую з захаваннем зместу і моўных асаблівасцей; вусны і пісьмовы падрабязны пераказ апавядальнага тэксту.

Асноўныя патрабаванні да вынікаў вучэбнай дзейнасці вучняў

Ведаць:

значымыя часткі слова – марфемы; спосабы ўтварэння слоў.

Умець:

выдзяляць у словах значымыя часткі – марфемы, аснову; адрозніваць аднакаранёвыя словы і формы аднаго і таго слова; групаваць словы па значэнні кораня, суфікса і прыстаўкі; разбіраць словы па саставе, графічна абазначаць марфемы; рабіць словаўтваральны разбор; тлумачыць спосаб утварэння і вызначаць сродкі ўтварэння слоў; адрозніваць спосабы ўтварэння слоў; выкарыстоўваць аднакаранёвыя словы як сродак сувязі сказаў у тэксце; карыстацца марфемным і словаўтваральным слоўнікамі; перакладаць тэксты з рускай мовы на беларускую з захаваннем зместу і моўных асаблівасцей; вусна і пісьмова падрабязна пераказваць апавядальныя тэксты.

Валодаць:

нормамі беларускай літаратурнай мовы пры перакладзе тэкстаў з рускай мовы на беларускую, пераказе апавядальнага тэксту.

МАРФАЛОГІЯ I АРФАГРАФІЯ

Самастойныя i службовыя часціны мовы

(1 гадзіна)

 Самастойныя і службовыя часціны мовы.

Віды дзейнасці: чытанне тэкстаў, выяўленне ў іх самастойных і службовых часцін мовы; вызначэнне граматычных прымет вывучаных часцін мовы.

Асноўныя патрабаванні да вынікаў вучэбнай дзейнасці вучняў

Ведаць:

асновы падзелу слоў на самастойныя і службовыя часціны мовы.

Умець:

выяўляць у сказах, тэксце самастойныя і службовыя часціны мовы, абгрунтоўваць прыналежнасць вывучаных часцін мовы да самастойных; ствараць уласныя выказванні з выкарыстаннем слоў розных часцін мовы.

Валодаць:

нормамі беларускай літаратурнай мовы пры стварэнні ўласных выказванняў.

Назоўнік

(27 гадзін, з іх 5 гадзін – на навучальныя і кантрольную пісьмовыя работы)

 Назоўнік як часціна мовы: агульнае значэнне, марфалагічныя прыметы, сінтаксічная роля. Пачатковая форма. Агульныя і ўласныя назоўнікі. Правапіс уласных назваў (практычна). Назоўнікі адушаўлёныя і неадушаўлёныя. Назоўнікі канкрэтныя, абстрактныя, зборныя, рэчыўныя.

Род назоўнікаў. Несупадзенне роду некаторых назоўнікаў у беларускай і рускай мовах.

Лік назоўнікаў. Назоўнікі, якія маюць форму толькі адзіночнага ці толькі множнага ліку. Несупадзенне ліку некаторых назоўнікаў у беларускай і рускай мовах.

Склон назоўнікаў. Асновы назоўнікаў. Асаблівасці правапісу канчаткаў назоўнікаў 1-га скланення (у давальным і месным склонах адзіночнага ліку). Асаблівасці правапісу канчаткаў назоўнікаў 2-га скланення (у родным і месным склонах адзіночнага ліку). Асаблівасці правапісу канчаткаў назоўнікаў 3-га скланення (у творным склоне адзіночнага ліку). Правапіс канчаткаў назоўнікаў у множным ліку (у родным і творным склонах).

Скланенне назоўнікаў, якія абазначаюць імёны, прозвішчы і назвы населеных пунктаў на -оў, -ёў, -еў, -аў, -ын, -ін.

Рознаскланяльныя назоўнікі. Нескланяльныя назоўнікі.

Спосабы ўтварэння назоўнікаў. Правапіс назоўнікаў з суфіксамі -ак, -ык, -ік, -ачк-, -ечк-; мяккі знак перад суфіксамі -к-, -чык- і ў суфіксах -аньк-, -еньк-. Складаныя назоўнікі, іх правапіс.

Правапіс не (ня), ні з назоўнікамі.

Кантрольны дыктант.

Навучальны сціслы пераказ апавядальных тэкстаў.

Навучальнае сачыненне-апавяданне ў мастацкім стылі па апорных словах.

Віды дзейнасці: вусныя і пісьмовыя практыкаванні на ўжыванне назоўнікаў, лік і род якіх у беларускай і рускай мовах не супадаюць, дапасаванне да іх прыметнікаў; складанне і запіс сказаў з назоўнікамі, якія абазначаюць людзей па прафесіі, нацыянальнай прыналежнасці і іншых прыметах; выяўленне ў тэкстах назоўнікаў 1, 2, 3-га скланення, тлумачэнне правапісу канчаткаў; складанне спісаў вучняў і назваў населеных пунктаў сваёй мясцовасці; чытанне тэкстаў мастацкага стылю, выяўленне ў іх слоў з вывучанымі суфіксамі, тлумачэнне іх значэння; марфалагічны разбор назоўнікаў; стварэнне паведамленняў на лінгвістычную тэму пра назоўнік як часціну мовы на аснове табліц і схем; стварэнне тэкстаў-апавяданняў у мастацкім стылі па апорных словах; сціслы пераказ тэксту.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю назоўнікаў, асаблівасці правапісу назоўнікаў 1, 2 і 3-га скланенняў, рознаскланяльных і нескланяльных назоўнікаў, правапіс суфіксаў і канчаткаў назоўнікаў; спосабы ўтварэння назоўнікаў.

Умець:

распазнаваць назоўнікі ў пачатковай форме і ва ўскосных склонах на аснове іх сэнсавых, марфалагічных і сінтаксічных прымет; абгрунтоўваць правапіс суфіксаў і канчаткаў назоўнікаў; скланяць назоўнікі; вызначаць сэнсава-граматычную і стылістычную ролю назоўнікаў у тэкстах; рабіць марфалагічны разбор назоўнікаў; правільна ўтвараць і ўжываць у вусным і пісьмовым маўленні назоўнікі розных лексіка-семантычных груп; правільна выкарыстоўваць назоўнікі ў спалучэнні з дзеясловамі і прыметнікамі; выкарыстоўваць нескланяльныя назоўнікі, назоўнікі-сінонімы і назоўнікі-антонімы ў вусных і пісьмовых выказваннях; карыстацца назоўнікамі ў якасці тэкстаўтваральнага сродку, а таксама з улікам стылявой прыналежнасці тэксту; складаць сказы з назоўнікамі пэўных семантычных груп; ствараць тэксты-апавяданні ў мастацкім стылі па апорных словах; сцісла пераказваць тэксты.

Валодаць:

нормамі правапісу назоўнікаў розных разрадаў, нормамі беларускай літаратурнай мовы пры сціслым пераказе тэксту, стварэнні ўласных тэкстаў-апавяданняў мастацкага стылю.

Прыметнік

(19 гадзін, з іх 4 гадзіны – на навучальныя пісьмовыя работы)

 Прыметнік як часціна мовы: агульнае значэнне, марфалагічныя прыметы, сінтаксічная роля. Пачатковая форма.

Якасныя, адносныя і прыналежныя прыметнікі. Ступені параўнання якасных прыметнікаў, іх утварэнне і ўжыванне.

Скланенне якасных, адносных і прыналежных прыметнікаў.

Асноўныя спосабы ўтварэння прыметнікаў. Прыметнікі з суфіксамі ацэнкі, сфера іх ужывання, правапіс. Прыметнікі з суфіксам -ск-, іх правапіс. Правапіс -н-, -нн- у прыметніках.

Утварэнне і правапіс складаных прыметнікаў. Правапіс не (ня) з прыметнікамі.

Складаны план. Навучальны падрабязны пісьмовы пераказ мастацкага тэксту з элементамі апісання рэчаў, жывёл або памяшкання па складаным плане.

Навучальнае сачыненне-апавяданне з апісаннем прымет рэчаў, жывёл або памяшкання.

Віды дзейнасці: чытанне мастацкіх, навуковых і афіцыйных тэкстаў, вызначэнне ў іх ролі прыметнікаў; пашырэнне тэксту прыметнікамі, вызначэнне іх сэнсава-стылістычнай ролі; запіс прыметнікаў у патрэбнай форме, дапасаванне іх да назоўнікаў у родзе, ліку і склоне; практыкаванні на ўтварэнне форм ступеней параўнання, прыметнікаў з суфіксамі ацэнкі, -ск-; пашырэнне тэксту прыметнікамі, вызначэнне іх сэнсава-стылістычнай ролі; марфалагічны разбор прыметнікаў; стварэнне паведамленняў на лінгвістычную тэму аб прыметніку як часціне мовы на аснове табліц і схем; пераказ мастацкіх тэкстаў з апісаннем прымет рэчаў, жывёл або памяшкання па складаным плане; стварэнне ўласных тэкстаў-апавяданняў з апісаннем прымет рэчаў, жывёл або памяшкання.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю прыметнікаў, асаблівасці скланення якасных, адносных і прыналежных прыметнікаў, асноўныя спосабы іх утварэння, асаблівасці ўжывання поўнай і кароткай форм прыметнікаў, правапіс прыметнікаў.

Умець:

распазнаваць прыметнікі ў пачатковай форме і ва ўскосных склонах на аснове іх сэнсавых, марфалагічных і сінтаксічных прымет; правільна ўтвараць формы ступеней параўнання, прыметнікі з суфіксамі ацэнкі, -ск-; адрозніваць якасныя, адносныя і прыналежныя прыметнікі; скланяць прыметнікі; вызначаць сэнсава-граматычную і стылістычную ролю прыметнікаў у тэкстах; рабіць марфалагічны разбор прыметнікаў; правільна ўжываць формы ступеней параўнання прыметнікаў (смялейшы за ...; прыгажэйшы, чым ...; найсмялейшы з ...; самы смелы сярод ...); правільна ўжываць прыметнікі ў спалучэннях з назоўнікамі, якія абазначаюць асоб мужчынскага і жаночага полу (механік, заатэхнік, дырэктар), у спалучэнні з назоўнікамі агульнага роду (плакса, сірата); правільна ўжываць адносныя і прыналежныя прыметнікі ў пераносным значэнні; карыстацца назоўнікамі ў якасці тэкстаўтваральнага сродку, а таксама з улікам стылявой прыналежнасці тэксту; вусна і пісьмова пераказваць мастацкія тэксты з апісаннем прымет рэчаў, жывёл або памяшкання па складаным плане; ствараць тэксты-апавяданні з апісаннем прымет рэчаў, жывёл або памяшкання.

Валодаць:

нормамі правапісу прыметнікаў розных разрадаў, нормамі беларускай літаратурнай мовы пры пераказе тэкстаў, стварэнні ўласных апавяданняў з элементамі апісання.

Лічэбнік

(13 гадзін, з іх 2 гадзіны – на кантрольную пісьмовую работу)

 Лічэбнік як часціна мовы: агульнае значэнне, марфалагічныя прыметы, сінтаксічная роля. Лічэбнікі колькасныя і парадкавыя.

Простыя, складаныя і састаўныя колькасныя лічэбнікі, іх скланенне, ужыванне і правапіс.

Скланенне, ужыванне і правапіс парадкавых лічэбнікаў.

Скланенне, ужыванне і правапіс дробавых і зборных лічэбнікаў.

Кантрольны падрабязны пераказ апавядальнага тэксту.

Віды дзейнасці: падзел тэксту на сэнсавыя часткі, складанне плана; вызначэнне ў тэксце лічэбнікаў, розных па значэнні і саставе; запіс лічэбнікаў у патрэбнай склонавай форме; складанне сказаў з лічэбнікамі пры абазначэнні даты, свята, прыблізнай колькасці; параўнанне вымаўлення некаторых лічэбнікаў у беларускай і рускай мовах; марфалагічны разбор лічэбнікаў; пераклад з рускай мовы на беларускую тэкстаў навуковага стылю; вусны і пісьмовы пераказ апавядальнага тэксту.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю лічэбнікаў, падзел лічэбнікаў паводле значэння, граматычных прымет і складу, правапіс лічэбнікаў.

Умець:

распазнаваць лічэбнікі ў пачатковай форме і ва ўскосных склонах на аснове іх сэнсавых, марфалагічных і сінтаксічных прымет; адрозніваць парадкавыя, колькасныя (дробавыя, зборныя) лічэбнікі, простыя, складаныя і састаўныя лічэбнікі; скланяць лічэбнікі; вызначаць сэнсава-граматычную і стылістычную ролю лічэбнікаў у тэкстах; рабіць марфалагічны разбор лічэбнікаў; правільна ўтвараць склонавыя формы колькасных (зборных і дробавых) лічэбнікаў; правільна вымаўляць і пісаць лічэбнікі ад адзінаццаці да дзевятнаццаці, а таксама пяцьдзясят, шэсцьдзясят, семдзесят, восемдзесят; спалучаць з назоўнікамі лічэбнікі два, дзве, двое, абодва, абедзве; тры, трое; чатыры, чацвёра; паўтара, паўтары; правільна карыстацца лічэбнікамі пры абазначэнні даты, свята, прыблізнай колькасці; карыстацца лічэбнікамі ў якасці тэкстаўтваральнага сродку, а таксама з улікам стылявой прыналежнасці тэксту; перакладаць з рускай мовы на беларускую тэксты навуковага стылю; вусна і пісьмова пераказваць апавядальныя тэксты.

Валодаць:

нормамі правапісу лічэбнікаў розных разрадаў, нормамі беларускай літаратурнай мовы пры перакладзе з рускай мовы на беларускую тэкстаў навуковага стылю; вусным і пісьмовым пераказе апавядальных тэкстаў.

Займеннік

(14 гадзін, з іх 3 гадзіны – на навучальную і кантрольную пісьмовыя работы)

 Займеннік як часціна мовы: агульнае значэнне, марфалагічныя прыметы, сінтаксічная роля. Пачатковая форма. Разрады займеннікаў па значэнні (азнаямленне).

Змяненне займеннікаў, іх утварэнне і правапіс.

Кантрольны дыктант.

Навучальнае сачыненне-апісанне родных мясцін.

Віды дзейнасці: чытанне тэкстаў, выяўленне ў іх займеннікаў і словазлучэнняў з займеннікамі, абгрунтаванне мэтазгоднасці ўжывання; запіс займеннікаў у патрэбнай склонавай форме; марфалагічны разбор займеннікаў; складанне сказаў (тэкстаў) з выкарыстаннем асабовых займеннікаў у адпаведнасці з этычнымі нормамі; складанне тэкстаў з апісаннем родных мясцін.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю займеннікаў, правапіс займеннікаў.

Умець:

распазнаваць займеннікі ў пачатковай форме і ва ўскосных склонах на аснове іх сэнсавых, марфалагічных і сінтаксічных прымет; правільна вымаўляць і пісаць займеннікі розных разрадаў; вызначаць сэнсава-граматычную і стылістычную ролю займеннікаў у тэкстах; рабіць марфалагічны разбор займеннікаў; правільна ўтвараць і ўжываць займеннікі розных разрадаў ва ўласным вусным і пісьмовым маўленні; выкарыстоўваць асабовыя займеннікі ў адпаведнасці з этычнымі нормамі; карыстацца займеннікамі ў якасці тэкстаўтваральнага сродку, а таксама з улікам стылявой прыналежнасці тэксту; выкарыстоўваць займеннікі як сродак сувязі сказаў і частак тэксту; ствараць тэксты з апісаннем родных мясцін.

Валодаць:

нормамі правапісу займеннікаў розных разрадаў, нормамі беларускай літаратурнай мовы пры стварэнні тэкстаў з апісаннем родных мясцін.

Падагульненне і сістэматызацыя вывучанага за год

(2 гадзіны)

Асноўныя марфалагічныя прыметы вывучаных часцін мовы.

Віды дзейнасці: размеркаванне слоў у адпаведнасці з іх часцінамоўнай прыналежнасцю; вызначэнне пачатковай формы слоў вывучаных часцін мовы; утварэнне пэўных форм слоў; пераклад слоў (словазлучэнняў, сказаў, тэкстаў) з рускай мовы на беларускую; падбор прыметнікаў да назоўнікаў; марфалагічны разбор вывучаных часцін мовы.

Асноўныя патрабаванні да вынікаў вучэбнай дзейнасці вучняў

Ведаць:

агульнае значэнне, марфалагічныя прыметы, сінтаксічную ролю, правапіс вывучаных часцін мовы.

Умець:

распазнаваць вывучаныя часціны мовы ў пачатковай і іншых формах на аснове іх сэнсавых, марфалагічных і сінтаксічных прымет; правільна вымаўляць і пісаць вывучаныя часціны мовы ў адпаведнасці з правіламі ўтварэння і правапісу; вызначаць сэнсава-граматычную і стылістычную ролю вывучаных часцін мовы ў тэкстах, рабіць іх марфалагічны разбор; правільна ўтвараць і ўжываць вывучаныя часціны мовы ва ўласным вусным і пісьмовым маўленні; ствараць вусныя і пісьмовыя выказванні розных тыпаў і стыляў маўлення; перакладаць словы (словазлучэнні, сказы, тэксты) з рускай мовы на беларускую.

Валодаць:

нормамі ўтварэння і правапісу вывучаных часцін мовы; вывучанымі нормамі беларускай літаратурнай мовы пры стварэнні ўласных выказванняў у вуснай і пісьмовай формах.